**“Plano”**

**Jerik Conrad P. Rodriguez**

edited by Erick Clutario

Tauhan:

Erik - 39, lalake, dating pulis na maraming problema sa panggastos, nais makakuha ng pera.

Santos - 29, lalake, lalake, kaibigan ni Erik sa trabaho sa construction, may plano para makakuha ng malaking pera.

Tagpuan: Gabi, bahay ni Santos.

Mayroon isang lamesa sa

gitna ng entablado na may

mga upuan. Isa pang mas

maliit na lamesa ang nasa

tabi, kung saan mayroong

biskwit at iba pang

kagamitan. Nakaupo sa gitna

ng lamesa si Santos habang

umiinom. Mukhang malalim ang

iniisip habang nagbabasa ng

dyaryo. Ibababa niya ito at

titingin sa manonood.

**Santos**

Puro kalokohan nalang nangyayari sa mundong ‘to. Puro mga hayop na walang kwenta. Ano pa ba ang hamak ng isa pa…

Paglipas ng

ilang sandali ng

katahimikan, maririnig ang

pagkatok ng pinto na kukuha

sa pansin ni Santos na

titingin sa direksyon ng

katok. Tatayo na parang

takot na pusa si Santos na

may mukha ng kaba at ingat.

Maririnig si Erik.

**Erik**

Si Erik ‘to…

Mawawala ang kaba ni Santos,

iinom ulit siya at uubo bago sasagot.

**Santos**

Pasok lang!

Papasok sa eksena si Erik

na may hawak na *paperbag* na may laman at naka tiklop. Lalakad siya patungo sa tabi ng lamesang gamit ni Santos, at ibababa ang hawak na *paperbag na titignan ni Santos*.

**Santos**

Ano? Sigurado ka na?

Titingin si Erik sa mata ni Santos, at uupo sa tabi ng lamesa pagkatapos ng ilang sandali. Babalik ang atensyon ni Santos sa kanyang dyaryo.

**Santos**

Nabasa mo na ‘yung dyaryo ngayon? Ama, pinatay ang mga anak niya pati na rin ang asawa. Anak ng pating, sinong diyos ‘yung nanonood dito’t walang ginagawa? Krimen na walang utak, walang pag-iisip, mga hayop lang tong mga taong ‘to. Araw-araw din nangyayari ‘to, mga pambihirang istorya na ilalagay sa harapan ng dyaryo--

**Erik**

Pre, bumisita lang ako ngayon para ibigay ‘to sayo. Ayokong gumagawa ka ng kalokohan, pero kung itutuloy mo talaga-- kakailanganin mo to.

**Santos**

Pare naman, ikaw ‘yung nagiiyak-iyakan dahil may isa ka pang parating na anak. Paano na yun? Hindi na lalaki sweldo natin sa *konstraksyon*. Kahit makakuha ka ng dalawa pang trabaho maliban sa kung anumang ginagawa mo ngayon, mamamatay ka niyan sa pagod. Hindi ka na babata pare, pamilya mo isipin mo dito.

**Erik**

Pamilya ko nga iniisip ko! Paano kung mahuli tayo?

**Santos**

Hindi tayo mahuhuli.

**Erik**

Santos, hindi ko pwede iwanan misis ko sa pag-aalaga ng mga bata. Hindi ko hahayaan lumaki mga anak ko na nakakulong tatay nila…

Bibigyan ni Santos si Erik ng baso at sasalinan nang inumin.

**Santos**

Naalala mo ba nung inimbita mo ‘ko noong pasko? Grabe, halos hindi na ‘ko nakapahinga dahil sa mga anak mo, laro nang laro. Ilang taon sila noon? Mag e-eleven palang si Buboy noon, mas bata pa ‘yung dalawa, hindi pa nakakapag-aral…

Sasandal sa lamesa si Santos, kakausapin ng diretso si Erik.

**Santos**

Pinapangako ko to sayo, hindi tayo magkakamali dito. Madali lang ‘tong trabaho at marami ‘yung makukuha natin. Hindi mo na kailangan problemahin ‘yung kinabukasan ng mga anak mo pag nagawa natin ‘to, makakaaral sila nang walang problema.

Ilang saglit ng katahimikan, at iinom si Erik bago magsalita.

**Erik**

Si Roxas, saan na ‘yon? Darating pa ba?

**Santos**

…Out na raw siya.

Agad na tatayo si Erik mula sa upuan, magiingayang silya sa galit ni Erik.

**Erik**

Tangina naman Santos! Hindi na natin magagawa ‘to, importante ang lookout!

**Santos**

Walang singit si Roxas, nagkakaproblema na daw sila ng misis niya, malapit na daw siyang iwanan, susubukan daw niya sagipin, pero sa walang singit niyang ‘yan dapat lang siyang iwanan.

**Erik**

Hindi ‘to biruan Santos, nag dadalawang isip na nga ‘ko nung tatlo tayo, ngayon pa kaya.

**Santos**

Ngayon… dalawang *totoong lalaki* ang gagawa ng trabaho.

**Erik**

Masyado na ‘tong delikado kung tayo lang. Gagaya tayo sa mga tangang nagpapahuli.

**Santos**

Relax ka lang pare! Sa oras na gagawin natin ‘to, wala na rin dadaan o makakakita sa atin. May mga iibahin lang tayong konti tapos gagana din ‘to nang tayong dalawa lang, tiwala ka lang sakin.

Sandaling katahimikan. Sa pagtingin ni Santos kay Erik, magsasalita siya.

**Santos**

Nakakain ka ba bago ka pumunta rito? Inagahan natin ‘tong meeting dahil kay Roxas, hindi naman pala tutuloy ‘yung gagong yon.

**Erik**

Hindi na, sinabi ko kay misis may emergency, lumabas nako bago kami nakakain. Masasayang lang naman pagkain sa ‘kin, mas importante ‘yung sustansya sa mga bata.

**Santos**

Hayy, tanda mo na, para ka paring nagtatampong bata kung mag-isip. Kaya nga aksyon ‘yung kinakailangan mo.

Tatayo si Santos at kukuha ng skyflakes mula sa ibang lamesa para ilagay sa lamesa para ipakain kay Erik.

**Santos**

Ito, kahit pampatanggal ng gutom lang ‘man. Hindi na rin ako bumili ng pagkain ko ngayon araw, maglalasing naman ako.

**Erik**

Sino naman ngayon nag-iisip na parang bata.

Ipapatong ni santos ang isang kamay sa balikat ni Erik. Magsasalita siya ng pabiro.

**Santos**

Ayos ka lang ‘Tay, mas bata pa naman ako sayo.

**Erik**

Pre nung pulis pa ‘ko, ilang beses na ‘ko nakahuli ng mga tangang mandurukot. Simpleng pagkakataon lang, nahuhuli ‘ko nangyayari sa harapan ko ng basta-basta lang.

**Santos**

Basta-basta?

**Erik**

Basta-basta lang.

Kakain ng biskwet si Santos.

**Santos**

Bwiset.

**Erik**

Dahil lang meron tayo nito--

Tatayo si Erik at itataas ang dinala niyang supot para makita.

**Erik**

--at magtatakip tayo ng mukha, hindi ibig-sabihin makukuha na natin ang kahit ano. Hindi mawawala lahat ng problema natin sa buhay, madadagdagan pa nga ‘to kung magkamali tayo, kahit maliit na pagkakamali lang, kahit nga pagkakataon na basta-basta lang.

**Santos**

Pre… hindi ‘to pagkakataon ng isang pulis sa kanto. Solid ‘yung nakuha kong impormasyon,

Tatayo na din si Santos at ituturo ng mabilis ang ulo ni Erik.

**Santos**

solid ‘yung utak nating pareho, pagkakataon natin ‘to pre--regalo na ‘to ng diyos sa atin. Ito na ‘yung ginhawa natin pagkatapos ng lahat ng paghihirap.

**Erik**

Bwiset naman, naririnig mo ba sarili mo?

Mabagal na uupo si Erik. Hindi na titingin sa mukha ni Santos at mukhang mawawalan ng gana.

**Erik**

Hindi ‘to teleserye, buhay natin nakasalalay dito, kinabukasan natin.

**Santos**

Pare mag fo-forty ka na, hindi mo na dapat iniisip kinabukasan mo, matagal na yun natapos.

Uupo rin ng mabagal si Santos, katabi ni Erik.

**Santos**

Kinabukasan ng mga anak mo isipin mo rito, ito ‘yung mga desiyon na mag-iiba, hindi lang sa buhay mo, pero sa buhay na rin ng mga mahal mo.

Titignan ni Santos si Erik at ilalagay ang kamay niya sa balikat ni Erik.

**Santos**

Mamamatay na rin tayo sa paglipas ng panahon, ipusta na natin lahat sa ikabubuti ng iba. Tulong natin ‘to, nararapat lang ang kahit koonting sakripisyo.

Ngingiti ng koonti si Erik.

**Erik**

Nagpari ka nalang sana, binulsa mo nalang ‘yung mga ambag, baka mapatawad ka pa ng diyos ‘nun.

**Santos**

Hoy, parang magandang plano yun ha. Sa susunod na buhay nalang, kulang na nga ‘ko sa pagiging makadyos sa buhay na ‘to, hiya naman ako sa panginoon kung ngayon ko pa ginawa.

Tatawa ang dalawa ng ilang saglit, parang karaniwang inuman lang ang nangyayari, kukuha ng biskwet si Erik.

**Santos**

Tama lang ‘to pre. Wala nang ibubuti pa tong buhay ko, gaya ng buhay mo. Pipikit nalang ako isang araw, tapos ka-edad na rin kita.

**Erik**

Sigurado ka ba? Seryoso ‘to, pwede tayo mapatay, bata ka pa, matalino rin, pag-isipan mo ‘to, pagnilayan.

**Santos**

Wala talaga pare, pinag-isipan ko na ‘to nang maigi. Hindi para sakin ‘yung maghirap, parang tinakda na sakin 'to, ‘yung pumili ng madali, ng simple.

**Erik**

Yan ang sinasabi ko Santos. Hindi madali o simple ang gagawin natin.

**Santos**

Para sakin oo. Hindi ako kagaya mo, sampung taon magtatrabaho sa pulisya para lang matanggal.

**Erik**

Hindi lang ako basta’t natanggal. Nagkamali ako--

**Santos**

Hindi tayo magkakamali.

**Erik**

...Inaksyunan ko ‘yung pagkakataong nakita ko at nabigo ako. Kagaya lang natin ngayon, kaya sinasabi ko ‘to sayo, trabaho lang nawala sa ‘kin noon, pero noon yun. Pulis ako noon, ngayon hindi na, pag nagkamali tayo ngayon, patay tayo pareho. Hindi ko na makikita misis ko, mga anak ko. At ikaw? Hindi mo pa nga nakikilala misis mo. Malay mo, baka may igaganda pa ‘tong buhay mo, baka may plano pa ‘yung Diyos para sayo.

Katahimikan ng ilang sandali, tapos may biglang tunog ng *cellphone* na maririnig na galing kay Erik, tatayo siya at lalakad ng kaunti sa harap ng lamesa habang sasagutin niya ang tawag.

**Erik**

O Mahal, ano? Bat ka napatawag? Patapos na din ‘tong usapan namin--

Ano?! Malala ba?

Hayy, sige dadaan ako pauwi, patulugin mo na muna siya para makapahinga, tatapusin ko lang ‘to, sandali nalang.

Ibababa ni Erik ang kanyang *cellphone* at ibubulsa. Lalakad siya pabalik at uupo ulit sa gilid ng lamesa.

**Santos**

Bakit? Nagkaproblema sa mga bata?

**Erik**

Si Buboy, nagka lagnat daw. Pinapadaan ako sa *Generic* para makabili ng gamot.

Mapanglaw ang pagmumukha ni Erik. Sasandal siya sa lamesa habang titingin ng diretso sa manonood na parang natatakot at iiyak.

**Erik**

Ito na nga kinakatakutan ko… paano na pa ‘yung dalawa, at kahit ‘yung isa pang dala ng misis ko… delikado kung magkasakit.

Titingin pababa si Erik.

**Santos**

Talaga lang masakitin ‘yung mga bata, gumagalaw masyado tapos wala pang tigil ‘yung paglalaro.

Tatayo si Santos sa upuan at tatapikin ng maingat ang balikat ni Erik ng sandali lang.

**Santos**

Sige, alis ka na para makakuha ka agad ng gamot. Pag-iisipan ko lang muna ‘to, baka--

**Erik**

Santos… Posible, posible ‘tong gagawin natin, magkita ulit tayo bukas. Gaya nga ng sabi mo, ngayon na dalawa nalang tayo, kailangan natin ibahin ng konti itong planong ‘to.

**Santos**

Bukas--sige, bukas. Magkita uli tayo bukas.

Tuturo si Erik sa dinala niyang *paperbag.*

**Erik**

Itago mo yan nang mabuti, malabong may totoong pulis na papasok dito, pero lagot tayong pareho pag may kahit sinong makakita niyan dito.

**Santos**

Ako bahala, walang makakakita nito hanggang sa araw na gagamitin natin.

**Erik**

Sige, ingat ka.

**Santos**

Alagaan mo lang anak mo, malakas yun, gagaling din yan.

Lalabas si Erik sa eksena. Maiiwan si Santos na nakatayo sa gitna ng lamesa. sasandal siya sa lamesa paharap sa manonood, nakatingin sa dyaryong nakapatong sa lamesa, pagkatapos ng ilang saglit ng pagtitig dito, aabutin niya ang kaniyang baso at iinom ng huling beses habang nagmumukhang naka-desisyon na siya sa gagawin niya.